**Nacrt Krajobrazne osnove južnog priobalja Grada Labina (nadalje: Krajobrazna osnova)**

Oznaka stranica dokumenta po broju stranice u pdf formatu.

1. Iz Krajobrazne osnove, str 13:

*''Budući da su nove turističke zone TRP Prtlog 1 i TRP Prtlog 2 planirane na području značajnog krajobraza Rabac – Labin – Prtlog citiranim odlukama utvrđena je obveza izrade Krajobrazne osnove kao stručne podloge za izradu tih prostornih planova kojom će se dati mjere zaštite i utvrditi mogućnosti planiranja zahvata u prostoru značajnog krajobraza.''*

Temeljem navedenog iznosimo mišljenje:

**Krajobrazna osnova je kao stručna podloga trebala prethoditi ciljanim izmjenama Prostornih planova Istarske županije koje su inicirane od strane potencijalnih investitora TRP Prtlog 1 i TRP Prtlog 2 (2012. i 2013.g.).**

Ovime dajemo kritiku na način kojim je Grad Labin inicirao izmjene prostornih planova a da prije toga nije pristupio izradi stručnih podloga, prije svega Studije prihvatnih kapaciteta i Krajobrazne osnove. Na ovaj način je Krajobrazna osnova, na temelju postojeće situacije morala objektivno sagledati učinke planiranih aktivnosti u značajnom krajobrazu – dovedena je pred gotov čin.

1. Iz Krajobrazne osnove, str 119:

*''Prirodnost i jedinstvenost (te jednostavnost) su ujedno i glavne karakteristike ovoga prostora prema kojima se treba voditi u planiranju zona, prostor se ne bi trebao opteretiti prometnicama velikog intenziteta i neprilagođenim turističkim objektima.''*

Sukladno načelima održivog razvoja, prema kojima je i rađena ova Krajobrazna osnova, mišljenja smo da se ovaj prostor treba vrednovati kao posebna cjelina koja se kao takva treba još više očuvati, zaštiti i služiti podizanju kvalitete lokalnog stanovništva. Uništavanje prirodnih ljepota smanjuje privlačnost samog lokaliteta koji je jedinstven kao takav na našem području. I upravo zbog te jedinstvenosti zaslužuje posebno i pažljivo upravljanje prostorom.

Sukladno Zakonu o zaštiti prirode, predlažemo:

**Grad Labin trebao bi pristupiti izradi Plana upravljanja zaštićenim područjem kojim bi pobliže odredio namjenu i korištenje ovog zaštićenog područja.**

Za zaštićene dijelove prirode, sukladno Zakonu o zaštiti prirode, potrebno je donijeti planove upravljanja i godišnje programe zaštite, održavanja, očuvanja, promicanja i korištenja zaštićenog područja i mjere zaštite.

Predlažemo da Grad Labin odgodi sve daljnje odluke, izmjene, dopune upravljanja i korištenja ovog područja (značajni krajobraz) do usvajanja Studije prihvatnih kapaciteta, Krajobrazne osnove te Plana upravljanja zaštićenim područjem kojemu bi Grad Labin tek trebao pristupiti u njegovoj izradi, kao i ostalih potrebitih dokumenata koji bi se utvrdili kao nužni.

Naš prijedlog utemeljen je na zapisu u Krajobraznoj osnovi u kojemu su dane smjernice za očuvanje i održivo korištenje krajobraznih područja. Citiramo, sa str. 130:

*''Opći cilj i temeljno polazište budućeg razvoja jest očuvati krajobrazni identitet južnog priobalja Grada Labina čije glavno obilježje čini jedinstvenost i očuvanost krajobraza.''*

*''Prepoznavanje cjelokupnog prostora kao izrazito očuvanog i specifičnog krajobraza, može pridonijeti zaustavljanju daljnje sukcesije i degradacije prostora uzrokovane čovjekovim neaktivnostima (napuštanje stočarenja) i aktivnostima poput neprimjerenog antropogenog širenja (izgradnja) u njegovom neizgrađenom području.''*

Labin, 27.11.2018.g.